Naiskolleegid vangutasid pahaselt pead. Küllap mõtlesid sama, mida ütles üks supermodellikandidaat hiljutises saates sellele tüdrukule, kelle juuksepikendused valutasid: mida sa lõugad, lollakas - inimesed nutavad matustel, mitte juuste pärast!  Mehed aga muigasid ja üritasid lohutada, et brünetid ollagi need kõige ägedamad naised - sellised, khmm, särtsakad...  Aga mina ei uskunud. Mehed, teadagi, ei salli hüsteeriat ja on valmis kokku luuletama milliseid komplimente iganes, et kriiskav naine maha jahtuks. (Mõni eriti rahumeelne eksemplar suudab muuseas kõik provokatsioonid summutada juba eos, ta lihtsalt ei võta vedu, nii et kogu mu lärm tundub asjatu vaevana - aga see pole üldsegi hea, vaid tunnen, nagu oleks mulle sokk suhu topitud...)